Document ID: 32008D0852

Reference:
12.11.2008
EL
Επίσημη Εφημερίδα της Ευρωπαϊκής Ένωσης
L 301/38
ΑΠΌΦΑΣΗ 2008/852/ΔΕΥ ΤΟΥ ΣΥΜΒΟΥΛΊΟΥ
της 24ης Οκτωβρίου 2008
για ένα δίκτυο σημείων επαφής κατά της διαφθοράς
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 29, το άρθρο 30 παράγραφος 1, το άρθρο 31 και το άρθρο 34 παράγραφος 2 στοιχείο γ),
την πρωτοβουλία της Ομοσπονδιακής Δημοκρατίας της Γερμανίας (1),
τη γνώμη του Ευρωπαϊκού Κοινοβουλίου (2),
Εκτιμώντας τα ακόλουθα:
(1)
Το άρθρο 29 της συνθήκης αναφέρει ότι ο στόχος της Ένωσης να παρέχει στους πολίτες υψηλό επίπεδο προστασίας εντός ενός χώρου ελευθερίας, ασφάλειας και δικαιοσύνης επιτυγχάνεται με την πρόληψη και την καταπολέμηση του εγκλήματος, οργανωμένου ή μη, συμπεριλαμβανομένων της διαφθοράς και της απάτης.
(2)
Στη στρατηγική της Ευρωπαϊκής Ένωσης για την αρχή της νέας χιλιετίας σχετικά με την πρόληψη και τον έλεγχο του οργανωμένου εγκλήματος υπογραμμίζεται η ανάγκη να αναπτυχθεί μια σφαιρική πολιτική της ΕΕ για την καταπολέμηση της διαφθοράς.
(3)
Στο ψήφισμά του της 14ης Απριλίου 2005 σχετικά με μια σφαιρική πολιτική της ΕΕ για την καταπολέμηση της διαφθοράς, το οποίο παραπέμπει στην ανακοίνωση της Επιτροπής της 28ης Μαΐου 2003 προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή για μια σφαιρική πολιτική της ΕΕ για την καταπολέμηση της διαφθοράς, το Συμβούλιο επιβεβαιώνει εκ νέου τη σημασία του ρόλου και των εργασιών των κρατών μελών για την ανάπτυξη μιας σφαιρικής, πολύπλευρης πολιτικής κατά της διαφθοράς, τόσο στον δημόσιο όσο και στον ιδιωτικό τομέα, σε εταιρική σχέση με όλους τους συναφείς φορείς από την κοινωνία των πολιτών καθώς και από τις επιχειρήσεις.
(4)
Το Ευρωπαϊκό Συμβούλιο χαιρέτισε την ανάπτυξη στο πρόγραμμα της Χάγης (3) (σημείο 2.7), μιας στρατηγικής αντίληψης όσον αφορά το διασυνοριακό οργανωμένο έγκλημα και τη διαφθορά σε επίπεδο Ευρωπαϊκής Ένωσης και ζήτησε από το Συμβούλιο και την Επιτροπή να αναπτύξουν περαιτέρω την αντίληψη αυτή και να την καταστήσουν λειτουργική.
(5)
Οι επικεφαλής και βασικοί αντιπρόσωποι των οργανισμών ελέγχου και επιθεώρησης των εθνικών αστυνομιών των κρατών μελών της ΕΕ, καθώς και οι επικεφαλής και βασικοί αντιπρόσωποι των υπηρεσιών τους κατά της διαφθοράς, συναντήθηκαν τον Νοέμβριο του 2004 στη Βιέννη κατά τη διάσκεψη AGIS σχετικά με την ενίσχυση της επιχειρησιακής συνεργασίας στην καταπολέμηση της διαφθοράς στην Ευρωπαϊκή Ένωση. Τόνισαν τη σημασία περαιτέρω αύξησης της συνεργασίας τους, μεταξύ άλλων μέσω ετήσιων επαγγελματικών συναντήσεων, και χαιρέτισαν την ιδέα ενός ευρωπαϊκού δικτύου κατά της διαφθοράς που να βασίζεται στις υπάρχουσες δομές. Στη συνέχεια της διάσκεψης της Βιέννης, αυτοί οι ευρωπαίοι εταίροι για την καταπολέμηση της διαφθοράς (ΕΕΚΔ) συναντήθηκαν στη Βουδαπέστη, τον Νοέμβριο του 2006, για την έκτη ετήσια συνεδρίασή τους, κατά την οποία, με συντριπτική πλειοψηφία, επιβεβαίωσαν εκ νέου τη δέσμευσή τους να υποστηρίξουν την πρωτοβουλία δημιουργίας ενός περισσότερο τυποποιημένου δικτύου καταπολέμησης της διαφθοράς.
(6)
Για να οικοδομηθεί το ευρωπαϊκό δίκτυο καταπολέμησης της διαφθοράς σε ήδη υπάρχουσες δομές, οι αρχές και υπηρεσίες που θα αποτελέσουν μέρος του, μπορούν να συμπεριλάβουν οργανώσεις που είναι μέλη των ΕΕΚΔ.
(7)
Η αύξηση της διεθνούς συνεργασίας αναγνωρίζεται γενικώς (4) ως κεντρικός άξονας της καταπολέμησης της διαφθοράς. Η καταπολέμηση όλων των μορφών διαφθοράς θα πρέπει να βελτιωθεί με αποτελεσματική συνεργασία, αναγνώριση των ευκαιριών, επιμερισμό των ορθών πρακτικών και ανάπτυξη υψηλών επαγγελματικών προτύπων. Η δημιουργία ενός δικτύου για την καταπολέμηση της διαφθοράς σε επίπεδο ΕΕ αποτελεί σημαντική συμβολή στη βελτίωση της συνεργασίας αυτής,
ΑΠΟΦΑΣΙΖΕΙ:
Άρθρο 1
Αντικείμενο
Προκειμένου να βελτιωθεί η συνεργασία μεταξύ των αρχών και υπηρεσιών πρόληψης και καταπολέμησης της διαφθοράς στην Ευρώπη, δημιουργείται δίκτυο σημείων επαφής των κρατών μελών της Ευρωπαϊκής Ένωσης (στο εξής αποκαλούμενο «δίκτυο»). Η Ευρωπαϊκή Επιτροπή, η Ευρωπόλ και η Eurojust είναι πλήρως συνδεδεμένες με τις δραστηριότητες του δικτύου.
Άρθρο 2
Σύνθεση του δικτύου
Το δίκτυο αποτελείται από αρχές και υπηρεσίες των κρατών μελών της Ευρωπαϊκής Ένωσης οι οποίες είναι επιφορτισμένες με την πρόληψη ή την καταπολέμηση της διαφθοράς. Τα μέλη διορίζονται από τα κράτη μέλη. Κάθε κράτος μέλος ορίζει τουλάχιστον έναν οργανισμό, αλλά όχι περισσότερους από τρεις. Η Ευρωπαϊκή Επιτροπή διορίζει τους αντιπροσώπους της. Η Ευρωπόλ και η Eurojust δύνανται να συμμετέχουν, στα πλαίσια των αντιστοίχων αρμοδιοτήτων τους, στις δραστηριότητες του Δικτύου.
Άρθρο 3
Καθήκοντα του δικτύου
1.   Το δίκτυο αναλαμβάνει ιδίως τα εξής καθήκοντα:
1.
αποτελεί φόρουμ ανταλλαγής πληροφοριών από όλη την ΕΕ σχετικά με αποτελεσματικά μέτρα και την εμπειρία κατά την πρόληψη και καταπολέμηση της διαφθοράς,
2.
διευκολύνει την καθιέρωση και ενεργό διατήρηση των επαφών μεταξύ των μελών της.
Προς τους σκοπούς αυτούς, διατηρεί, μεταξύ άλλων, ενημερωμένο κατάλογο των σημείων επαφής και θέτει σε λειτουργία ιστοσελίδα.
2.   Τα μέλη του δικτύου συναντώνται, προς εκπλήρωση των καθηκόντων τους, τουλάχιστον μία φορά ετησίως.
Άρθρο 4
Πεδίο εφαρμογής
Η αστυνομική και δικαστική συνεργασία μεταξύ των κρατών μελών διέπεται από συγκεκριμένους κανόνες. Η δημιουργία του δικτύου ισχύει υπό την επιφύλαξη των κανόνων αυτών και δεν θίγει το ρόλο της Ευρωπαϊκής Αστυνομικής Ακαδημίας (CEPOL).
Άρθρο 5
Οργάνωση του δικτύου
1.   Το δίκτυο οργανώνεται βάσει της υπάρχουσας άτυπης συνεργασίας μεταξύ των ΕΕΚΔ.
2.   Τα κράτη μέλη και η Ευρωπαϊκή Επιτροπή επιβαρύνονται με όλα τα έξοδα των μελών ή των αντιπροσώπων που έχουν διορίσει. Ο ίδιος κανόνας ισχύει για την Ευρωπόλ και τη Eurojust.
Άρθρο 6
Έναρξη ισχύος
Η παρούσα απόφαση παράγει αποτελέσματα από την επομένη της έκδοσής της.
Λουξεμβούργο, 24 Οκτωβρίου 2008.
Για το Συμβούλιο
Η Πρόεδρος
M. ALLIOT-MARIE
(1)  ΕΕ C 173 της 26.7.2007, σ. 3.
(2)  Γνώμη της 5ης Ιουνίου 2008 (δεν έχει ακόμα δημοσιευθεί στην Επίσημη Εφημερίδα).
(3)  Πρόγραμμα της Χάγης: Ενίσχυση της ελευθερίας, της ασφάλειας και της δικαιοσύνης στην Ευρωπαϊκή Ένωση (ΕΕ C 53 της 3.3.2005, σ. 1).
(4)  Σύμβαση των Ηνωμένων Εθνών για την καταπολέμηση της διαφθοράς, που υιοθετήθηκε με το ψήφισμα 58/4 της 31ης Οκτωβρίου 2003 της Γενικής Συνέλευσης.

Summary:
Ευρωπαϊκό δίκτυο σημείων επαφής κατά της διαφθοράς (EACN)
Ευρωπαϊκό δίκτυο σημείων επαφής κατά της διαφθοράς (EACN)
ΣΥΝΟΨΗ ΤΟΥ ΑΚΟΛΟΥΘΟΥ ΕΓΓΡΑΦΟΥ:
Απόφαση 2008/852/ΔΕΥ για ένα δίκτυο σημείων επαφής κατά της διαφθοράς
ΤΙ ΠΡΟΒΛΕΠΕΙ Η ΑΠΟΦΑΣΗ;
              
Θεσπίζει ένα δίκτυο σημείων επαφής κατά της διαφθοράς σε ολόκληρη την Ευρωπαϊκή Ένωση (ΕΕ) με βάση την υφιστάμενη συνεργασία στο πλαίσιο των Ευρωπαίων εταίρων κατά της διαφθοράς (ΕΕΚΔ).
ΒΑΣΙΚΑ ΣΗΜΕΙΑ
Αυτή η απόφαση θεσπίζει ένα δίκτυο σημείων επαφής στις χώρες της ΕΕ το οποίο είναι υπεύθυνο για την πρόληψη ή την καταπολέμηση της διαφθοράς. Έχει στόχο να ενισχύσει τη συνεργασία μεταξύ των αρχών αυτών, ώστε να ενισχυθεί η δράση κατά της διαφθοράς σε επίπεδο ΕΕ.
Το δίκτυο αποτελείται από τις αρμόδιες αρχές και υπηρεσίες στις χώρες της ΕΕ. Κάθε χώρα ορίζει μία έως τρεις οργανώσεις ως μέλη του δικτύου. Η Ευρωπαϊκή Υπηρεσία Καταπολέμησης της Απάτης (OLAF) είναι επίσης μέλος. Η Ευρωπαϊκή Επιτροπή συμμετέχει επίσης στις δραστηριότητες του δικτύου και διορίζει τους εκπροσώπους της. Ομοίως, η Ευρωπόλ και η Eurojust μπορούν να συμμετέχουν στο δίκτυο. Ένας ενημερωμένος κατάλογος σημείων επαφής είναι διαθέσιμος στον δικτυακό τόπο του EPAC-EACN.
Τα καθήκοντα του δικτύου είναι τα εξής:
η δημιουργία ενός φόρουμ για την ανταλλαγή βέλτιστων πρακτικών και εμπειριών σχετικά με την πρόληψη και την καταπολέμηση της διαφθοράς·
η διευκόλυνση και η διατήρηση της επικοινωνίας μεταξύ των μελών του.
Επιπλέον, το δίκτυο συνεδριάζει τουλάχιστον μία φορά τον χρόνο, προκειμένου να εκτελεί τα καθήκοντά του.
Η δημιουργία του δικτύου δεν επηρεάζει τους κανόνες που διέπουν την αστυνομική και δικαστική συνεργασία μεταξύ των χωρών της ΕΕ, ούτε τον ρόλο της Ευρωπαϊκής Αστυνομικής Ακαδημίας.
Η άτυπη συνεργασία μεταξύ των Ευρωπαίων εταίρων κατά της διαφθοράς (EPAC) αποτελεί τη βάση για την οργάνωση του δικτύου. Κάθε χώρα της ΕΕ, η Επιτροπή, η Ευρωπόλ και τη Eurojust επιβαρύνονται με τα δικά τους έξοδα που σχετίζονται με το δίκτυο.
ΠΛΑΙΣΙΟ
              
Κατά τη διάσκεψη AGIS τον Νοέμβριο του 2004 σχετικά με την ενίσχυση της επιχειρησιακής συνεργασίας στην καταπολέμηση της διαφθοράς στην ΕΕ, οι ΕΕΚΔ υποστήριξαν τη δημιουργία ενός πανευρωπαϊκού δικτύου κατά της διαφθοράς. Επιβεβαίωσαν εκ νέου τη δέσμευσή τους να υποστηρίξουν την πρωτοβουλία αυτή κατά την ετήσια συνεδρίασή τους τον Νοέμβριο του 2006.
ΚΥΡΙΑ ΠΡΑΞΗ
            
Απόφαση 2008/852/ΔΕΥ του Συμβουλίου, της 24ης Οκτωβρίου 2008, για ένα δίκτυο σημείων επαφής κατά της διαφθοράς (ΕΕ L 301 της 12.11.2008, σ. 38–39)
τελευταία ενημέρωση 01.12.2016